आर्मी र पुलिसलाई मेयर कप भलिबल
त्रिभुवन आर्मी क्लब र नेपाल पुलिस क्लबले शनिबार ललितपुर मेयर कप खुला महिला तथा पुरुष भलिबलको उपाधि जितेका छन् ।
काठमाडौँ — त्रिभुवन आर्मी क्लब र नेपाल पुलिस क्लबले शनिबार ललितपुर मेयर कप खुला महिला तथा पुरुष भलिबलको उपाधि जितेका छन् ।जावलाखेल भलिबल प्रशिक्षण केन्द्रमा शनिबार सम्पन्न फाइनलमा आर्मीले पुरुष र पुलिसले महिलातर्फ उपाधि जिते । आर्मीले विभागीय प्रतिद्वन्द्वी पुलिस क्लबलाई ३–२ को सेटमा हरायो । आर्मीले २५–२०, २५–१७, २७–२९, १९–२५, १५–७ को सेटमा जित पायो ।महिलातर्फ पुलिस क्लबले सशस्त्र प्रहरीको एपीएफ क्लबलाई २५–११, १९–२५, २५–१९, २५–२२ को सेटमा हराएर उपाधि जित्यो ।विजेता आर्मी र पुलिसले ट्रफीसहित समान २ लाख रुपैयाँ पुरस्कार पाए । उपविजेता पुलिस र एपीएफले समान एक लाख पाए ।पुरुषतर्फ पुलिसका विशाल विके उत्कृष्ट स्पाइकर, पुलिसका द्वारिका थापा उत्कृष्ट ब्लकर, एपीएफका लोकेन्द्र गिरी उत्कृष्ट सेटर, आर्मीका ईश्वर थापा उत्कृष्ट लिबेरो, आर्मीका हरिहजुर थापा उत्कृष्ट सर्भर र आर्मीका जगतबहादुर भण्डारी उत्कृष्ट प्रशिक्षक भए । आर्मीका मानबहादुर श्रेष्ठ सर्वोत्कृष्ट खेलाडी चुनिए ।महिलातर्फ एपीएफकी आरती सुवेदी उत्कृष्ट स्पाइकर, न्यु डायमन्ड क्लबकी सुमित्रा रेग्मी उत्कृष्ट ब्लकर, एपीएफकी जसोना महतो उत्कृष्ट सेटर, पुलिसकी यमुना रसाइली उत्कृष्ट लिबेरो, आर्मीकी सृष्टि खड्गी उत्कृष्ट सर्भर र पुलिसका रुपेशकुमार विष्ट उत्कृष्ट प्रशिक्षक चुनिए । पुलिसकी लक्ष्मी चन्द सर्वोत्कृष्ट खेलाडी भइन् । विधागततर्फ उत्कृष्ट खेलाडीले जनही ५ हजार र सर्वोकृष्ट खेलाडीले जनही १० हजार रुपैयाँ प्राप्त गरे ।विजेता खेलाडीलाई ललितपुर महानगरपालिकाका प्रमुख चिरिबाबु महर्जन र जावलाखेल भलिबल प्रशिक्षक केन्द्रका अध्यक्ष माधव खड्काले पुरस्कृत गरे । ललितपुर महानगरले जावलाखेल भलिबल प्रशिक्षण केन्द्रले समन्वयमा आयोजना गरेको हो । 